Bħala Xhieda taʼ Ġeħova, aħna nagħmlu l-​almu tagħna biex insegwu l-​Kristjanità li għallem Ġesù u li pprattikaw l-​appostli tiegħu. F'dan l-​artiklu se ssib it-​twemmin bażiku tagħna fil-​qosor. Alla. Aħna nqimu l-​Alla l-​veru li Jistaʼ Kollox, il-​Ħallieq, li ismu hu Ġeħova . ( Salm 83:18; Rivelazzjoni 4:11 ) Hu l-​Alla t'Abraham, Mosè, u Ġesù.— Eżodu 3:6; 32:11; Ġwanni 20:17 . Il-​Bibbja. Aħna nirrikonoxxu li l-​Bibbja hi messaġġ imnebbaħ minn Alla għall-​bnedmin. ( Ġwanni 17:17; 2 Timotju 3:16 ) Aħna nibbażaw it-​twemmin tagħna fuq is-​66 ktieb li fiha, u dawn jinkludu kemm it-​"Testment il-​Qadim" u kemm it-​"Testment il-​Ġdid." Il-​professur Jason D. BeDuhn iddeskriva b'mod tajjeb dan meta kiteb li x-​Xhieda taʼ Ġeħova jibbażaw it-​twemmin u l-​prattiki tagħhom fuq dak li tgħid il-​Bibbja verament, mingħajr ma jiddeċiedu minn qabel x'jaħsbu li suppost tgħid il-​Bibbja. Filwaqt li naċċettaw il-​Bibbja kollha, m'aħniex fundamentalisti . Aħna nirrikonoxxu li siltiet mill-​Bibbja huma miktubin b' mod figurattiv jew simboliku u li m'għandhomx jinftiehmu b'mod letterali.— Rivelazzjoni 1:1 . Ġesù. Aħna nsegwu t-​tagħlim u l-​eżempju taʼ Ġesù Kristu u nonorawh bħala s-​Salvatur tagħna u bħala l-​ Iben t'Alla . ( Mattew 20:28; Atti 5:31 ) B'hekk, aħna Kristjani . ( Atti 11:26 ) Però, mill-​Bibbja tgħallimna li Ġesù mhuwiex Alla li Jistaʼ Kollox u li m'hemm l-​ebda bażi Skritturali għat-​ tagħlim tat-​Trinità .— Ġwanni 14:28 . Is-​Saltna t'Alla. Din hi gvern reali fis-​sema u mhux xi kundizzjoni f'qalb il-​Kristjani . Din se tieħu post il-​gvernijiet umani u se twettaq l-​ iskop t'Alla għall-​art . ( Danjel 2:44; Mattew 6:9, 10 ) Dawn il-​ġrajjiet dalwaqt se jseħħu, għax il-​profeziji tal-​Bibbja jindikaw li qegħdin ngħixu " fl-​aħħar jiem ."— 2 Timotju 3:1-​5; Mattew 24:3-​14 . Ġesù hu s-​Sultan tas-​ Saltna t'Alla fis-​sema. Hu beda jsaltan fl-​ 1914 .— Rivelazzjoni 11:15 . Is-​salvazzjoni. Il-​ħelsien mid-​dnub u l-​mewt huwa possibbli permezz tas-​ sagrifiċċju bħala fidwa taʼ Ġesù . ( Mattew 20:28; Atti 4:12 ) Biex jibbenefikaw minn dan is-​sagrifiċċju, in-​nies mhux biss iridu jeżerċitaw il-​fidi f'Ġesù imma wkoll ibiddlu l-​mod kif jgħixu u jitgħammdu . ( Mattew 28:19, 20; Ġwanni 3:16; Atti 3:19, 20 ) L-​għemejjel taʼ dak li jkun juru li l-​fidi tiegħu hi ħajja. ( Ġakbu 2:24, 26 ) Madankollu, is-​ salvazzjoni mhijiex xi ħaġa li tistaʼ tinkiseb bis-​saħħa tagħna​—din tiġi mill-​"qalb tajba mhix mistħoqqa t'Alla."— Galatin 2:16, 21 . Is-​sema. Alla Ġeħova, Ġesù Kristu, u l-​anġli leali jgħixu fil-​qasam tal-​ispirti. * ( Salm 103:19-​21; Atti 7:55 ) Għadd żgħir taʼ bnedmin​—144,000​—se jiġu rxoxtati biex jgħixu fis-​sema u jsaltnu maʼ Ġesù fis-​ Saltna .— Danjel 7:27; 2 Timotju 2:12; Rivelazzjoni 5:9, 10; 14:1, 3 . L-​art. Alla ħalaq l-​art biex tkun id-​dar tal-​bnedmin għal dejjem. ( Salm 104:5; 115:16; Ekkleżjasti 1:4 ) Alla se jbierek lill-​bnedmin ubbidjenti b'saħħa perfetta u b'ħajja taʼ dejjem f' ġenna tal-​art .— Salm 37:11, 34 . Il-​ħażen u t-​tbatija. Dawn bdew meta wieħed mill-​anġli t'Alla rribella. ( Ġwanni 8:44 ) Dan l-​anġlu, li wara li rribella beda jissejjaħ "Satana" u "Xitan," ikkonvinċa lill-​ewwel koppja umana biex jingħaqdu miegħu, u l-​konsegwenzi ma setgħux ikunu agħar għad-​dixxendenti tagħhom. ( Ġenesi 3:1-​6; Rumani 5:12 ) Sabiex jissetilja l-​kwistjonijiet morali li qajjem Satana, Alla ppermetta l-​ ħażen u t-​tbatija , imma mhuwiex se jippermetti li jibqgħu għal dejjem. Il-​mewt. In-​nies li jmutu ma jibqgħux jeżistu. ( Salm 146:4; Ekkleżjasti 9:5, 10 ) Ma jbatux f'xi nar tal-​ infern . Alla se jqajjem mill-​mewt lil biljuni taʼ nies permezz taʼ rxoxt . ( Atti 24:15 ) Madankollu, dawk li ma jkunux iridu jitgħallmu l-​mogħdijiet t'Alla wara li jingħataw lura l-​ħajja se jiġu meqrudin għal dejjem mingħajr tama taʼ rxoxt.— Rivelazzjoni 20:14, 15 . Il-​familja. Aħna nżommu mal-​ livell oriġinali t'Alla għaż-​żwieġ , jiġifieri għaqda bejn raġel wieħed u mara waħda. L-​unika bażi għal divorzju hi l-​immoralità sesswali. ( Mattew 19:4-​9 ) Aħna konvinti li l-​għerf li nsibu fil-​ Bibbja jgħin lill-​familji biex jirnexxu.— Efesin 5:22–6:1 . Il-​qima tagħna. Aħna ma nqimux is-​ salib jew xi xbieha oħra. ( Dewteronomju 4:15-​19; 1 Ġwanni 5:21 ) Aspetti importanti ħafna tal-​qima tagħna jinkludu dan li ġej: Nitolbu lil Alla.​— Filippin 4:6 . Naqraw u nistudjaw il-​Bibbja .​— Salm 1:​1-​3 . Nimmeditaw fuq dak li nitgħallmu mill-​Bibbja .​— Salm 77:12 . Niltaqgħu flimkien biex nitolbu, nistudjaw il-​Bibbja, inkantaw, nesprimu l-​fidi tagħna, u ninkuraġġixxu lil sħabna x-​Xhieda u lil oħrajn.​— Kolossin 3:​16; Ebrej 10:23-​25 . Nippritkaw "l-​aħbar tajba tas-​saltna."​— Mattew 24:14 . Ngħinu lil dawk fil-​bżonn .​— Ġakbu 2:​14-​17 . Nibnu u nieħdu ħsieb Swali tas-​Saltna u faċilitajiet oħrajn li jintużaw biex imexxu 'l quddiem ix-​xogħol edukattiv mill-​Bibbja mad-​dinja kollha.​— Salm 127:1 . Ngħinu meta jseħħ xi diżastru .​— Atti 11:27-​30 . L-​organizzazzjoni tagħna. Aħna organizzati f'kongregazzjonijiet , u kull kongregazzjoni jieħdu ħsiebha ġemgħa taʼ anzjani . Però, l-​anzjani mhumiex parti minn klassi tal-​kleru , u ma jiġux imħallsin. ( Mattew 10:8; 23:8 ) Aħna ma nagħtux l-​għexur , u fil-​laqgħat tagħna ma jsir l-​ebda ġbir. ( 2 Korintin 9:7 ) L-​attivitajiet kollha tagħna huma appoġġati minn donazzjonijiet li jingħataw b'mod anonimu . Il-​ Ġemgħa li Tiggverna , grupp żgħir taʼ Kristjani maturi li jaqdu fil-​kwartieri ġenerali tagħna, tipprovdi direzzjoni għax-​Xhieda taʼ Ġeħova madwar id-​dinja.— Mattew 24:45 . L-​unità tagħna. It-​twemmin tagħna hu l-​istess mad-​dinja kollha, u b'hekk aħna magħqudin. ( 1 Korintin 1:10 ) Ukoll, naħdmu iebes biex ma jkunx hemm firdiet soċjali, etniċi, razzjali, jew bejn il-​klassijiet . ( Atti 10:34, 35; Ġakbu 2:4 ) Madankollu, l-​unità tagħna xorta tippermettilna nagħmlu għażliet persunali. Kull Xhud jieħu d-​deċiżjonijiet fi qbil mal-​ kuxjenza tiegħu mħarrġa fuq il-​Bibbja .— Rumani 14:1-​4; Ebrej 5:14 . L-​imġiba tagħna. Nagħmlu ħilitna biex nuru mħabba mingħajr egoiżmu f'kulma nagħmlu. ( Ġwanni 13:34, 35 ) Nevitaw li nagħmlu affarijiet li ma jogħġbux lil Alla , u dan jinkludi li ma niħdux trasfużjoni tad-​demm . ( Atti 15:28, 29; Galatin 5:19-​21 ) Aħna paċifiċi u ma niħdux sehem fil-​gwerer . ( Mattew 5:9; Isaija 2:4 ) Nirrispettaw il-​gvern taʼ fejn ngħixu u nobdu l-​liġijiet dment li dawn ma jmorrux kontra l-​liġijiet t'Alla.— Mattew 22:21; Atti 5:29 . Ir-​relazzjoni tagħna m'oħrajn. Ġesù kkmanda: "Ħobb lill-​proxxmu tiegħek bħalek innifsek." Qal ukoll li l-​Kristjani "m'humiex parti mid-​dinja." ( Mattew 22:39; Ġwanni 17:16 ) Għalhekk, għalkemm nipprovaw "nagħmlu t-​tajjeb maʼ kulħadd," nibqgħu newtrali għalkollox fi kwistjonijiet politiċi u ma nissiħbux maʼ reliġjonijiet oħrajn . ( Galatin 6:10; 2 Korintin 6:14 ) Madankollu, nirrispettaw l-​għażliet li jagħmlu oħrajn fi kwistjonijiet bħal dawn.— Rumani 14:12 . Jekk għandek iktar mistoqsijiet dwar it-​twemmin tax-​Xhieda taʼ Ġeħova, tistaʼ taqra iktar dwarna minn fuq il-​Websajt tagħna , tikkuntattja wieħed mill-​uffiċċji tagħna , tattendi laqgħa f'Sala tas-​Saltna qrib tiegħek , jew titkellem maʼ wieħed mix-​Xhieda taʼ Ġeħova fl-​inħawi tiegħek. ^ par. 4 Ara See Truth in Translation, paġna 165. L-​anġli mill-​agħar tkeċċew mis-​sema, imma għadhom jeżistu fil-​qasam tal-​ispirti.— Rivelazzjoni 12:7-​9 .
X'jemmnu x-Xhieda taʼ Ġeħova?